वॉशिंगटन। अमेरिका की सिक्‍योरिटी और एरोस्‍पेस से जुड़ी कंपनी लॉकहीड मार्टिन की ओर से मंगलवार को ऐलान किया गया है कि उसके फाइटर जेट एफ-16 के विंग्‍स भारत में तैयार किए जाएंगे। इन जेट्स को लॉकहीड मार्टिन भारतीय कंपनी टाटा एडवांस्‍ड सिस्‍टम्‍स लिमिटेड (टीएएसएल) के साथ मिलकर तैयार करेगी। लॉकहीड मार्टिन के ऑफिशियल्‍स की ओर से कहा गया है कि भारत में जेट के विंग्‍स का निर्माण इस बात पर निर्भर नहीं करेगा कि भारत इंडियन एयरफोर्स (आईएएफ) के लिए इन जेट्स का सेलेक्‍शन करता है या नहीं। वैसे कंपनी के इस ऐलान के बाद मेक इन इंडिया प्रोग्राम को एक बड़ा प्रोत्‍साहन मिलने वाला है।